Author: 410
Last saved by: .

PREDKLADACIA   SPRÁVA

V súlade s programovým vyhlásením vlády Slovenskej republiky, úloh vyplývajúcich z Národného programu acquis communautaire pre rezort pôdohospodárstva a v zmysle Nariadenia Rady Európskej komisie č.1268/1999 o podpore poskytovanej Spoločenstvom pre predvstupové opatrenia v poľnohospodárstve a rozvoji vidieka v krajinách strednej a východnej Európy uchádzajúcich sa o členstvo v predvstupovom období (program SAPARD) vypracovalo Ministerstvo pôdohospodárstva SR Plán rozvoja poľnohospodárstva a vidieka SR. Tento plán schválila vláda SR svojim uznesením č. 1007 zo dňa 17.11.1999. Po zapracovaní pripomienok Európskej komisie bol predmetný plán jednohlasne schválený 24.10.2000 vo Výbore pre poľnohospodárske štruktúry a rozvoj vidieka Európskej komisie (STAR výbor) a Európska komisia nasledne dňa 17.11.2000 svojim rozhodnutím C(2000)3327 final schválila Program pre poľnohospodárstvo a rozvoj vidieka SAPARD pre Slovenskú republiku.

Program SAPARD bude až do konca roku 2006 spolufinancovaný Európskou komisiou v súlade s článkom 8 Nariadenia Rady (EC) č. 1268/1999 zo dňa 21.júna 1999 o podpore poskytovanej Spoločenstvom pre predvstupové opatrenia v poľnohospodárstve a rozvoji vidieka v krajinách strednej a východnej Európy, uchádzajúcich sa o členstvo v predvstupovom období vo výške 75% z vynaložených verejných zdrojov na rozvojové programy, ktoré boli zakotvené v Pláne rozvoja poľnohospodárstva a vidieka Slovenskej republiky.

Predmetným návrhom nariadenia vlády Slovenskej republiky o rozvojových programoch poľnohospodárstva a vidieka sa  zabezpečuje splnenie ustanovenia § 1 ods. 4 zákona č. 240/1998 Z.z. o poľnohospodárstve a o zmene a doplnení ďalších zákonov  v znení zákona č. 361/2000 Z.z.

Návrh nariadenia vlády Slovenskej republiky o rozvojových programoch poľnohospodárstva a vidieka bol predmetom medzirezortného pripomienkového konania, ktorého vyhodnotenie tvorí súčasť tohto materiálu.

Z celkového počtu 42 pripomienkujúcich orgánov osem orgánov neuplatnilo pripomienky, 29 orgánov nemalo pripomienky. Zásadné pripomienky k návrhu nariadenia vlády uplatnilo Ministerstvo financií SR a Úrad pre štátnu pomoc. Dňa 18. apríla 2001 sa uskutočnila na Ministerstve pôdohospodárstva SR porada za účasti zástupcov MF SR a Úradu pre štátnu pomoc, na ktorej došlo k dohode, vrátane dodatočnej porady na MF SR dňa 23. apríla 2001.

Na základe uvedeného sa návrh nariadenia vlády SR predkladá bez rozporov.

Legislatívna rada vlády SR prerokovala návrh nariadenia 26. júna 2001 a odporučila ho predložiť po zapracovaní pripomienok na rokovanie vlády SR. V novom znení návrhu nariadenia vlády sú pripomienky Legislatívnej rady vlády SR zapracované.